KIRJALLINEN KYSYMYS E-2275/01

esittäjä(t): Erik Meijer (GUE/NGL) komissiolle

(31. heinäkuuta 2001)

Aihe: EU:n tukivarojen kierrättämiseen ympäri EU:n rikkaimpia jäsenvaltioita johtavien olosuhteiden rajoittaminen

1. Muodostaako suuri ESR-varojen takaisinperintä Alankomailta komissiolle perusteen tarkastella kriittisesti sitä määrää ja tapaa, joilla EU:n rahastoista annetaan jäsenvaltioille varoja, kun otetaan huomioon, että nykyinen jakotapa vaikeutuu ennestään, kun EU laajenee suurella määrällä uusia jäsenvaltioita, joissa on EU:n nykyistä keskitasoa alhaisempi elintaso?

2. Katsooko komissiokin, että rahan kierrättäminen ympäri EU:n rikkaimpia jäsenvaltioita edellyttää suhteessa paljon viranomaisvalmistelua ja valvontaa Brysselistä käsin ja haittaa demokraattista päätöksentekoa ja valinnanvapautta paikallisella ja alueellisella tasolla ja että tämä toimintatapa tuottaa pitkällä aikavälillä vain vähän etuja suhteessa tilanteeseen, jossa nämä hankkeet rahoitetaan täysin kansallisin varoin tai jäsenvaltioiden alemmille hallintotasoilleen hajauttamin varoin?

3. Mitä komissio aikoo tehdä säännönvastaisten maksujen ehkäisemiseksi tulevaisuudessa? Suunnitteleeko se lisää ennalta tapahtuvaa valvontaa ja hallinnollisia menettelyjä, jotka vaativat paljon aikaa ja henkilöstövoimavaroja ja aiheuttavat eripuraa kaikilla tahoilla, vai säännösten yksinkertaistamista ja rajoittamista?

4. Onko komission mielestä mahdollista lopettaa tai rajoittaa huomattavasti sellaisille jäsenvaltioille kohdistettuja maksuja, joissa tulot ovat keskimääräistä korkeammat, ja alentaa näiden maiden rahoitusosuutta rahastoissa, minkä jälkeen käytössä olevat varat voidaan jakaa täysin köyhimpien maiden välillä ja kriisitilanteisiin ja tämän jälkeen mahdollisesti rajat ylittäviin kehityshankkeisiin, laajamittaisten ympäristöongelmien ratkaisemiseen ja suurten infrastruktuurihankkeiden toteuttamiseen?

Anna Diamantopouloun komission puolesta antama vastaus

(10. lokakuuta 2001)

1. Rakennerahastoista annettujen asetusten uudistamisen pääasiallisena tarkoituksena on muun muassa parantaa rahastojen täytäntöönpanoa vuosina 20002006. Erityisesti korostetaan hallinnointi- ja valvontajärjestelmien selkeää määrittelyä, jotta varmistettaisiin varojen tehokas ja moitteeton käyttö. Komissio on ottanut opikseen väärinkäytöksistä, jotka Euroopan sosiaalirahaston (ESR) Alankomaissa suorittamien toimien tavoin johtavat ohjelmakauden 19941999 aikana liikaa maksettujen varojen takaisin perimiseen. Komissio on ollut erityisen tarkkaavainen vuosien 20002006 ohjelmia koskevissa neuvotteluissa, jotta näiden toimien hallinnointi- ja valvontajärjestelmiä vahvistettaisiin uusien väärinkäytösten välttämiseksi.

Näissä olosuhteissa tietyissä jäsenvaltioissa ja tietyillä alueilla kaudella 19941999 ilmenneiden ongelmien ei pitäisi suoranaisesti vaikuttaa rahastojen jakoperusteisiin vuoden 2006 jälkeisenä aikana.

2. Kauden 20002006 ohjelmatyön yhteydessä komission työtaakka analysoitaessa ja neuvoteltaessa suunnitelmista jäsenvaltioiden kanssa on ollut merkittävän riippuvainen kansallisilta ja alueviranomaisilta saatujen ehdotusten laadusta, riippumatta yhteisön tuen kohteena olevan jäsenvaltion varallisuudesta. Lisäksi neuvoston asetuksessa korostetaan täytäntöönpanon hajauttamista sekä kumppanuustoiminnan vahvistamista; näin on määrä lisätä julkisten ja yksityisten tahojen sekä yhdistysten osallistumista alue- ja paikallistasolla rakennerahastojen kaudella 20002006 rahoittamien toimien yhteydessä suunnitteluun, neuvotteluihin, toteutukseen ja seurantaan ja laajentaa rahastojen toiminnan sosiaalista perustaa.

3. Rakennerahastoja koskevista yleisistä säännöksistä annetun neuvoston asetuksen (EY) N:o 1260/1999(1) 38 ja 39 artiklassa sekä siihen liittyvissä soveltamisasetuksissa määrättyjen menettelyiden pitäisi rajoittaa perusteettomien maksujen määrää ohjelmakaudella 20002006. Lisäksi jäsenvaltioiden roolia rahastojen rahoittamien toimien rahoituksen hallinnoinnissa ja valvonnassa on vahvistettu merkittävästi edelliseen kauteen verrattuna. Toissijaisuusperiaatteen yleistymisen yhteydessä jäsenvaltio on ensisijaisesti toiminnan tehokkuuden ja moitteettomuuden takaajana sekä vastaa mahdollisten väärinkäytösten ennaltaehkäisystä, havaitsemisesta ja oikaisemisesta. Komissio taas valvoo, että jäsenvaltiossa toimeenpannut hallinnointi- ja valvontajärjestelmät ovat asianmukaisia ja vastaavat säädösten vaatimuksia. Lisäksi komissio pitää itsellään mahdollisuuden keskeyttää takaisinmaksun jäsenvaltioille katsoessaan, että kyseisten kulujen asianmukaisuus on kyseenalainen, sekä tarvittaessa ryhtyä yksittäisiin tai järjestelmällisiin varainhoitoa koskeviin oikaisuihin.

4. Taloudellista ja sosiaalista koheesiota koskevan toisen kertomuksen(2) julkaisemisen yhteydessä tammikuussa 2001 komissio käynnisti keskustelun rakennerahastojen tulevaisuudesta laajentuneessa Euroopan unionissa. Yli 1 700 toimijalla oli mahdollisuus pohtia ja vaihtaa ajatuksia taloudelliseen ja sosiaaliseen koheesioon liittyvän tulevan politiikan tavoitteiden tiimoilta 21.22. toukokuuta järjestetyssä koheesiofoorumissa. Lisäksi 13. heinäkuuta 2001 Namurissa pidetyssä aluepolitiikasta vastaavan komission jäsenen ja Alankomaiden talousasiain ministeriön kokouksessa paneuduttiin ensi kertaa tähän kysymykseen. Keskustelun on määrä jatkua vielä tulevien kuukausien aikana, ja sen seurauksena päädyttäneen esittämään neuvostolle ja parlamentille ehdotuksia laajentuneessa Euroopassa vuodesta 2007 lähtien noudatettavasta taloudellisesta ja sosiaalisesta koheesiopolitiikasta.

(1) EYVL L 161, 26.6.1999.

(2) KOM(2001) 24 lopullinen.